Europa-Parlamentets beslutning

af 10. maj 2011

med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Center for Forebyggelse af og Kontrol med Sygdomme for regnskabsåret 2009

EUROPA-PARLAMENTET,

der henviser til det endelige årsregnskab for Det Europæiske Center for Forebyggelse af og Kontrol med Sygdomme for regnskabsåret 2009,

der henviser til Revisionsrettens beretning om årsregnskabet for Det Europæiske Center for Forebyggelse af og Kontrol med Sygdomme for regnskabsåret 2009 med centrets svar [1],

der henviser til Rådets henstilling af 15. februar 2011 (05892/2011 — C7-0052/2011),

der henviser til EF-traktatens artikel 276 og til artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], særlig artikel 185,

der henviser til Europa-Parlamentets og Rådets forordning (EF) nr. 851/2004 af 21. april 2004 om oprettelse af et europæisk center for forebyggelse af og kontrol med sygdomme [3], særlig artikel 23,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget [4], særlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget og udtalelse fra Udvalget om Miljø, Folkesundhed og Fødevaresikkerhed (A7-0107/2011),

A. der henviser til, at Revisionsretten har fastslået, at den har fået rimelig sikkerhed for, at årsregnskabet for regnskabsåret 2009 er rigtigt og at de underliggende transaktioner er lovlige og formelt rigtige,

B. der henviser til, at Parlamentet den 5. maj 2010 meddelte decharge til direktøren for Det Europæiske Center for Forebyggelse og Kontrol med Sygdomme for gennemførelsen af centrets budget for regnskabsåret 2008 [5], og i beslutningen med bemærkningerne til afgørelsen:

- bemærkede, at Revisionsretten har konstateret, at ca. 16200000 EUR (svarende til 40 % af centrets samlede budget) er blevet fremført

- var bekymret over, at der pr. 31. december 2008 stadig ikke var indgået en hjemstedsaftale mellem centret og de svenske myndigheder

- understregede, at der stadig var svagheder i planlægningen af ansættelsesprocedurerne

- beklagede, at centret ikke i fuldt omfang har opfyldt forpligtelsen til at sende dechargemyndigheden en rapport udarbejdet af direktøren med en oversigt over antallet af interne revisioner foretaget af den interne revisor i overensstemmelse med artikel 72, stk. 5, i rammefinansforordningen,

C. der henviser til, at centrets budget for 2009 var på 51000000 EUR, hvilket er en stigning på 25,3 % i forhold til regnskabsåret 2008,

1. bemærker, at centrets budget steg fra 17100000 EUR i 2006 til 51000000 EUR i 2009;

2. bemærker, at 51000000 EUR blev stillet til rådighed som midler til centret i 2009, hvoraf 48100000 EUR hidrørte fra tilskud fra Unionens budget;

3. understreger, at gennemførelsen af betalingsbevillinger i begrænset omfang blev forbedret til 91 %, hvilket svarer til, at de uudnyttede bevillinger udgjorde 4800000 EUR; bemærker dog, at denne underudnyttelse skyldes, at centret begrænsede sin anmodning om betalingsbevillinger for at nedbringe beløbet af kontanter på sin bankkonto ved årets udgang, hvilket Revisionsretten og Kommissionen havde anmodet om;

Præstationer

4. opfordrer igen centret til i en oversigt, der vedføjes næste beretning fra Revisionsretten, at foretage en sammenligning mellem de tiltag, der er blevet gennemført i det regnskabsår, der er under dechargebehandling, og de tiltag, der er gennemført i det forudgående regnskabsår, således at dechargemyndigheden bedre kan vurdere centrets præstationer fra år til år;

5. mener imidlertid, at centret er en vigtig institution, som kan styrke og udvikle Unionens kontrol med sygdomme samt vurdere og oplyse om eksisterende og nye trusler mod folkesundheden i form af smitsomme sygdomme;

6. henviser til centrets vigtige bidrag til foranstaltningerne til bekæmpelse af H1N1-pandemien i 2009, bl.a. i form af den foreløbige vejledning om anvendelsen af bestemte influenzavacciner i løbet af H1N1-pandemien i 2009 ("Use of specific pandemic influenza vaccines during the H1N1 2009 pandemic");

7. er af den opfattelse, at centrets beføjelser skal styrkes, således at Unionen råder over en selvstændig kapacitet til evaluering af infektionsrisikoens alvor i tilfælde af en pandemi, og således at koordinationen mellem medlemsstaterne kan forbedres;

8. bemærker, at centret har været i stand til at udvikle et anseeligt antal produkter og tjenester i 2009 inden for epidemiologi, overvågning samt forebyggelse af og kontrol med smitsomme sygdomme og har udgivet en række forskellige videnskabelige rapporter;

9. anmoder Revisionsretten om at gennemføre resultatrevisioner af centret;

Bevillingsfremførsler

10. er bekymret over, at Revisionsretten allerede i 2006 rapporterede om et højt antal fremførsler, hvilket har en negativ indvirkning på gennemførelsen af budgettet og er i strid med princippet om etårighed; bemærker især, at fremførte bevillinger fra 2008 på 2200000 EUR måtte bortfalde, og at fremførte bevillinger i 2009 udgjorde 42 % af afsnit II — driftsudgifter og 63 % af afsnit III — aktionsudgifter; opfordrer derfor centret til at underrette dechargemyndighederne om, hvilke foranstaltninger der er truffet for at afhjælpe dette underskud;

Centrets hjemsted

11. glæder sig over, at centrets bestyrelse og den svenske minister for ældreomsorg og folkesundhed den 30. juni 2010 endelig har underskrevet en hjemstedsaftale, samt over den ledsagende lovændring, der skal give centrets medarbejdere og deres familier mulighed for at blive optaget i Sveriges folkeregister;

Intern revision

12. er bekymret over, at centret endnu en gang ikke i fuldt omfang har opfyldt forpligtelsen til at sende dechargemyndigheden en rapport udarbejdet af direktøren med en oversigt over indholdet i anbefalingen fra den interne revisionstjeneste (IAS) i overensstemmelse med artikel 72, stk. 5, i rammefinansforordningen; er især bekymret over, at centret har modtaget en "meget vigtig" anbefaling og syv andre "vigtige" anbefalinger fra IAS, men at der ikke er givet oplysninger om deres indhold; anmoder derfor indtrængende centrets direktør om at fremsende disse oplysninger;

13. anerkender, at IAS også har gennemført en revision af den økonomiske forvaltning i 2009 med det overordnede formål at få rimelig sikkerhed for, at de interne kontroller, der foretages til underbygning af procedurer for den økonomiske forvaltning, planlægning af indkøb, budgetgennemførelse, ledelsesrapportering og overvågning og kontroller, er tilstrækkelige; understreger, at IAS' anbefalinger omhandler behovet for at opdatere og styrke de finansielle procedurer vedrørende forpligtelser og betalinger med henblik på at definere og berette mere nøjagtigt om de udførte kontroller;

14. henviser i forbindelse med de øvrige bemærkninger, der ledsager dechargeafgørelsen, og som er af horisontal karakter, til sin beslutning af 10. maj 2011 [6] om præstationer, økonomisk forvaltning og kontrol med agenturer.

[1] EUT C 338 af 14.12.2010, s. 124.

[2] EFT L 248 af 16.9.2002, s. 1.

[3] EUT L 142 af 30.4.2004, s. 1.

[4] EFT L 357 af 31.12.2002, s. 72.

[5] EUT L 252 af 25.9.2010, s. 141.

[6] Vedtagne tekster, P7_TA(2011)0163 (Se side 269 i denne EUT).

--------------------------------------------------